Geskenke vir fiksheid- en gesondheidsbewustes - WelstandWelstand
Tuis / Advies / Geskenke vir fiksheid- en gesondheidsbewustes
Geskenke vir fiksheid- en gesondheidsbewustes
Dit bly 'n dilemma om vir die gesondheidsbewustes 'n kers- of verjaarsdaggeskenk te gee, veral as hulle nog supefiks is ook. Sjokolade sal dalk die vriendskap in die wiele ry terwyl 'n reukweerder ─ hoe duur ook al ─ die verkeerde boodskap kan stuur.
Dink aan 'n volledig ingerigte tuisgimnasium met lugversorger as jou begroting dit toelaat; dit kan dalk 'n nalatenskap wees vir die volgende generasie en jy kan dan intussen sommer self die erfporsie geniet.
'n Altertnatief is om die persoon vir 'n paar maande of 'n jaar by 'n gimnasium in te skryf. Dit kan dalk as motivering dien om leefstylverandering aan te bring of as 'n hupstoot om die lyf weer fiks, soepel en gesond te kry.
Wees sensitief indien jou geliefde 'n bietjie oorgewig is, maar vra of hy of sy daarvan sal hou en sal gebruik maak van 'n subskripsie by 'n verslankingsklub totdat 'n realistiese gewig bereik is. Jou konstante motivering en belangstelling sal net so waardevol en gewaardeer wees as die geskenk self.
Vir vegetariërs en dié wat gesond eet, kan jy 'n pakkie opmaak met olies van goeie gehalte , soos olyf- of mosterdolie en gegeurde asynsoorte en geurmiddels. Jy kan ook 'n potplantjie of twee gee met gewilde, bekende of eksotiese kruie. Die ernstige liggaamsbouers en atlete sal baat by 'n geskenk van hul gunstelingvitamiene en -voedingsaanvullings.
Indien jou begroting dit toelaat, kan jy 'n skommelmaker (smoothie maker) gee of, as dit buite jou bereik is, 'n flessie waarin die sappie saamgeneem kan word gim toe of sportveld toe.
'n Atleet, stapper of bergklimmer sal 'n paar nuwe skoene waardeer, maar jy kan gepaste hoëgehaltesokkies of -kouse of selfs voetpoeier gee.
Drabare tegnologie soos 'n hartslagmonitor, 'n pedometer of 'n GPS behoort van waarde te wees vir die gimentoesiaste, drawwers en stappers.
Die meer beskeie tuisoefenentoesias sal 'n oefenmatjie nodig hê en die jogi sal spesiale sokkies met 'n vloergreep waardeer. Handgewigte, stabiliteitsoefeningballe, en weerstandsbande sal ook goeie geskenke uitmaak.
'n Verpersoonlikte sweetband vir die drawwer of vir die gimentoesias sal jou geliefde spesiaal laat voel terwyl 'n hardebandhoed vir die krieketveld en handskoene en 'n waterbottel vir die fietsryer goed te pas sal kom. Glip 'n goeie sonskerm by jou presentjie in.
Na al die geskarrel om vir die fiksheid- en gesondheidsbewustes iets te kry, wat van jou? 'n Oefen-DVD, sjokolade en 'n melkskommel of dalk 'n koue bier en die gemak van jou eie rusbank voor die TV sal jou al die genoegdoening verskaf wat jy verdien.